**Аркадзь Куляшоў.Балада “Маці”.Ідэйна-мастацкі аналіз твора.**

Мэты: зацікавіць вучняў асобай А.Куляшова-паэта, паглыбіць паняцце пра баладу, спрыяць свядомаму засваенню зместу твора, паказаць яго антываенную накіраванасць; развіваць уменне суадносіць літаратурны твор з іншымі творамі мастацтва і фальклорам, ацэньваць учынкі персанажаў, удасканальваць навыкі аналізу паэтычнага твора, выразнага чытання, вуснага маналагічнага маўлення; выхоўваць пачуццё любові і павагі да самага роднага чалавека – маці, негатыўныя адосіны да вайны як сацыяльнай з’явы.

^ Метады засваення матэрыялу: праблемны, творча-пошукавы.

Формы работы: індывідуальная і групавая.

Міжпрадметныя сувязі: айчынная і сусветная мастацкая культура (музыка, жывапіс).

Абсталяванне: партрэт А.Куляшова; выстава кніг паэта; анкета “5 з 25”; табліца “Аналіз мастацкага твора”; рэпрадукцыі карцін (І.Давідовіч “Маці”, М.Савіцкі “Мадонна”, “Партызаны”, Г.Коржаў “Маці”, Г.Вашчанка “Непакорныя”, А.Марачкін “Маці”, фотаздымак манумента маці-патрыётцы А.Ф.Купрыянавай у г. Жодзіна); стылізаваныя малюнкі, фанаграма песні “Балада пра маці” (муз. І.Лучанка, сл. А.Куляшова) у выкананні ансамбля “Песняры”, для рэфлексіі: плакат з малюнкамі груды камянёў, грошай, храма; фішкі.

**Эпіграф:**

Голас незнаёмага можа здзівіць,

Голас друга-на хвіліну сыніць,

Голас любай –сагрэць сонцам лета,

Голас маці-вярнуць з таго свету.

М.Танк

**Ход урока**

Уступнае слова настаўніка

Сёння ў нас не толькі ўрок літаратуры,але і ўрок жыцця

Сёлета мы ўжо знаёміліся з часткай творчасці А.Куляшова, калі аналізавалі верш “Бывай” з інтымнай лірыкі.Давайце яшчэ раз звернемся да яго жыццёвых і творчых дарог.(Прэзентацыя) Звернемся да даведніка пра аўтараў твораў на с.351(у падручніку 8 класа)

Сёння мы зноў дакранёмся да яго паэзіі. На гэты раз пазнаёмімся з баладай “Маці”, напісанай у 1943 годзе. Менавіта ў гады вайны А.Куляшоў выявіў сябе як выдатны майстар балады.

І так ,тэма нашага ўрока:Аркадзь Куляшоў.Балада”Маці”.Ідэйна-мастацкі аналіз твора.

\*Як вы думаеце,якія мэты мы павінны паставіць перад сабой на сённяшнім уроку.

Так ,мы прааналізуем баладу “Маці”, параўнаем яе з іншымі творамі мастацтва. Спадзяюся, што ў вас з’явіцца жаданне пазнаёміцца з яго паэзіяй больш падрабязна.

(Клас загадзя падзелены на групы па 4-5 чалавек. У сшыткі вучні запісваюць дату і тэму ўрока.)

Настаўнік. А цяпер уважліва паслухаем твор (чытае настаўнік).

\*Ці спадабалася вам балада? Якія думкі і пачуцці ўзбудзіла? Над чым прымусіла задумацца? Выкажыце свае ўражанні.

\*А што такое балада?(Невялікі сюжэтны верш гераічнага ці легендарнага зместу,у якім расказваец-

ца пра незвычайнае здарэнне)

\*Што характэрна для балады як жанру літаратуры? (Наяўнасць сюжэта, драматызм і напружанасць дзеяння, трагічная развязка, паэтызацыя гераічнай асобы, наяўнасць мастацкіх сродкаў.)

\*Які фальклорны жанр нагадвае балада “Маці”? падмацуйце свае меркаванні ўрыўкамі з тэксту. (Легенду або казку: размаўляе дарога, камень становіцца зямлёй, а маці каменем, трайны праклён, фальклорны вобраз вярбы; своеасаблівая варажба на зярнятах.)

\*Што складае аснову балады?(Аснову балады складае размова маці з дарогай і каменем)

Давайце зачытаем гэтыя радкі.

\*Што можна сказаць пра цэнтральны вобраз балады – маці? Якой яна паўстае ў гэтых дыялогах? Якімі эпітэтамі надзяляе яе аўтар? (Маці любіць свайго сына, хоча, каб ён вярнуўся дадому; працаўніца, суровая, стрыманая, цярплівая, самаахвярная, духоўная моц.)

\*Як вы лічыце, на каго або на што паэт ускладвае адказнасць за пакуты маці? (На чужынцаў, на вайну ўвогуле.)

**Работа над тэкстам. Тэма, ідэя, сімволіка балады.**

\*Паспрабуем вызначыць тэму і ідэю балады. Зрабіце кароткі запіс у сшытак. (Тэма – пакутлівае чаканне сына з вайны; ідэя – непераможнасць мацярынскага сэрца, душы, яе самаахвярнасць.)

\*Звярніце ўвагу на эпіграф да нашага ўрока. (Настаўнік або вучань зачытвае эпіграф.) Як вы разумеееце гэтыя словы? (Вучні даюць тлумачэнні.Шмат залежыць ад таго,хто сказаў гэтыя словы)

\*Балада А.Куляшова – твор антываенны. Але аўтар ні разу не ўжывае слова “вайна”. Якімі словамі аўтар замяніў яго і чаму? (Бітва крывавая, паход. Балада “Маці” блізкая да фальклорных твораў, а слова “вайна” не характэрна народнай творчасці; словы-замены больш эмацыянальна выразныя.)

\*А што зрабіла маці, каб сын хутчэй вярнуўся дадому? (Пасеяла зярняты.)

\*Сімвалам чаго ў вершы з’яўляюцца зярняты? (Жыцця.)

\*Камень – таксама сімвал. Што ён сімвалізуе? (Пакуты маці, гора, бяду; вайну, варожую сілу.)

\*Што або хто ў вершы супрацьпастаўлены каменю? (Матчына любоў, яе сэрца, самаахвярнасць.)

\* Настаўнік. Нездарма ў народзе гавораць: “Што наймякчэйшае ў свеце?” – “Сэрца маці”. – “Што можа быць цвярдзейшае за камень?” – “Сэрца маці”. Менавіта мацярынская любоў давала сілы юнакам выстаяць у неймаверна жудасных умовах вайны.

^ **Групавая работа над кампазіцыйнай будовай твора**

Настаўнік. Мы гаварылі аб тым, што асаблівасцю балады з’яўляецца наяўнасць сюжэта. Давайце разам паспрабуем вызначыць кампазіцыйныя часткі твора.

І частка – завязка (маці выпраўляе сына на вайну: “На бітву крывавую сына праводзіўшы з хаты…”)

ІІ, ІІІ часткі – развіццё дзеяння (маці робіць усё, каб прараслі зярняты: “Дарэмна ўздыхала…”; размова з дарогай, просьба ўлашчыць камень: “Пачуй мае словы…”)

IV частка – кульмінацыя (маці праклінае камень, які становіцца зямлёй: “Цяпер я крывёю сваёю цябе праклінаю…”)

V частка – развязка (сын вяртаецца дадому: “На камні былым пры дарозе…”)

Або: IV частка – кульмінацыя і развязка, а V – эпілог.

Настаўнік. А цяпер разгледзьце два стылізаваныя малюнкі. На іх вы не ўбачыце ніякіх прадметаў – толькі фарбы 5-ці колераў (па колькасці частак). Які малюнак або спалучэнне фарбаў найбольш блізка перадае сюжэт, сэнс і настрой балады? Звярніце ўвагу на колер і выразнасць фарбаў. Суаднясіце і параўнайце іх з кампазіцыяй твора. Абмяркуйце і прааналізуйце свой выбар.

Малюнак №1

Малюнак №2

Зялёны

Зялёны

Шэры

Карычневы

Жоўты

Шэры

Карычневы

Чорны

Чорны

Жоўты

(Малюнак №2: зялёны – колер надзеі, карычневы – колер непасільнай дарэмнай працы, шэры – колер расчаравання, чорны – колер жалобы, жоўты – колер радасці.)

^ **Работа над тэкстам. Выяўленчае майстэрства паэта.**

Каб узмацніць выразнасць балады, аўтар ужывае мастацка-выяўленчыя сродкі. Знайдзіце і назавіце іх(Вучні называюць эпітэты-крывавая бітва,пякельны камень,суровы камень,чужы і маў-

клівы камень.Гіпербала-слёзы кіпелі ,закацілі каменьз-за Буга,камень стаў зямлёю,яна-каменем,узыходзяць зярняты на камні.Увасабленне- выпіў…камень,сказала дарога.Інверсія-падмятала б я,сказала дарога,закацілі чужынцы,не ўзыдуць зярняты,не даждалася маці,узыходзяць зярняты,вяртаецца сын)

\* Як вы разумееце наступныя выразы з тэксту: “два леты кіпелі на ім яны, як на патэльні…”, “не раз на ім сеялі, але ні разу не жалі…”, “стаў камень зямлёю, сама ж яна каменем стала…”?

**Групавая работа. Супастаўленне балады з творамі жывапісу і крылатымі словамі.**

\*Уважліва разгледзьце рэпрадукцыі карцін беларускіх мастакоў (змешчаны на дошцы). Якую б вы выбралі з іх у якасці ілюстрацыі да балады? Агрунтуйце свой выбар.

Праблемы, узнятыя А.Куляшовым, хвалявалі і хвалююць кожнага чалавека на зямлі, дзе б ён ні жыў. Усе гэтыя выказванні вядомых людзей блізкія да нашай размовы. Але ўсё ж паспрабуйце вырашыць, якое па сваёй ідэі, сутнасці найбольш сугучнае з баладай. Пракаменціруйце свой выбар.

^ Вайна – гэта перш за ўсё расстанне (Агнія Барто).

Праславім у свеце жанчыну-маці – адзіную сілу, перад якою пакорна схіляецца смерць (Максім Горкі).

^ Мамы не стала – не стала Радзімы… (Рыгор Барадулін).

Чалавек бессмяротны. Ён бессмяротны таму, што ў яго ёсць душа, якая валодае ўласцівасцю ахвяравання сабой (Уільям Фолькнер).

^ Шмат у свеце сіл вялікіх, але мацней за сэрца Маці няма ў прыродзе нічога (Сафокл).

Бог не можа клапаціцца аб кожным, таму ён прыдумаў Маці (усходняя мудрасць).

Успомніце творы беларускай літаратуры, у якіх паказана бязмежная мацярынская любоў (В.Быкаў “Сваякі”, “Незагойная рана” і інш..)

**^ Метад анкеты “5 з 25”.**

Кожны вучань атрымлівае анкету “5 з 25”.

Якасці (рысы) чалавечага характару

Выберыце з прапанаваных 25 чалавечых якасцей толькі 5, якія найбольш ярка характарызуюць гераіню балады А.Куляшова.

Адкрытасць, баязлівасць, дабрыня, жартаўлівасць, жорсткасць, зайздрасць, зласлівасць, кемлівасць, ласкавасць, мужнасць, настойлівасць, нахабства, неўтаймаванасць, пакорлівасць, панурасць, працавітасць, самаахвярнасць, смеласць, справядлівасць, суровасць, таварыскасць, таленавітасць, упартасць, хітрасць, шчырасць.

Вучні робяць запісы ў сшыткі (індывідуальна), затым шляхам калектыўнага выбару вызначаюцца толькі 5 рыс характару, якія набралі найбольшую колькасць галасоў.

^ Балада А.Куляшова ў музыцы.

Настаўнік. Наш урок заканчваецца. Калі мы не ўсё здолелі адчуць і зразумець, хай нам у гэтым дапаможа песня на словы А.Куляшова, музыку да якой напісаў выдатны кампазітар І.Лучанок, а выконвае яе ансамбль “Песняры”.

**Рэфлексія.**

Настаўнік. Адным з вобразаў-сімвалаў балады з’яўляецца камень. У аўтара ён агідны, шчарбаты, чужы. Аднак камяні чалавеку ў жыцці бываюць вельмі патрэбныя.

Раскажу вам невялікую прытчу.

Нясуць тры чалавекі за плячыма ў мяхах каменне.

Чым вы займаецеся? – спыталі ў іх.

Цягну гэтыя праклятыя камяні, - злосна адказаў першы.

Зарабляю сабе на хлеб, - стомлена прамовіў другі.

А я будую храм, - радасна паведаміў трэці.

Пачуцці якога з гэтых трох чалавек адпавядаюць вашаму стану пасля сённяшнягя ўрока? Чым для вас быў урока? Працай, якая пакінула толькі стому? Вы працавалі толькі дзеля адзнакі і пахвалы? А можа, вы будавалі храм? Зрабіце кожны свой выбар. (Вучні змяшчаюць фішкі на малюнку з грудамі камянёў, грашыма і храмам.)

**Заданне на дом**

Падрыхтаваць выразнае чытанне балады або ілюстраваць яе.

Даць вусны разгорнуты адказ пра тэму, ідэю і мастацкія асаблівасці твора.

У вершаванай форме запісаць думкі і пачуцці сына, які вярнуўся з вайны, пачынаючы словамі:

Вярнуўся я, мама, жывы і здаровы да хаты,

З табой не сустрэўся. Ляжыць толькі камень пракляты…